CELEX: 32016D0537
Language: bg
Date: 2016-04-05 00:00:00
Title: Решение за изпълнение (ЕС) 2016/537 на Комисията от 5 април 2016 година за публикуване с ограничение в Официален вестник на Европейския съюз на позоваване на стандарт EN 50566:2013 относно изисквания за доказване на съответствието на радиочестотни полета от носими и монтирани на тялото безжични комуникационни устройства, използвани от масовия потребител (30 MHz — 6 GHz), съгласно Директива 1999/5/ЕО на Европейския парламент и на Съвета (Текст от значение за ЕИП)

6.4.2016   
            
            
               BG
            
            
               Официален вестник на Европейския съюз
            
            
               L 89/17
            
         РЕШЕНИЕ ЗА ИЗПЪЛНЕНИЕ (ЕС) 2016/537 НА КОМИСИЯТА
   от 5 април 2016 година
   за публикуване с ограничение в Официален вестник на Европейския съюз на позоваване на стандарт EN 50566:2013 относно изисквания за доказване на съответствието на радиочестотни полета от носими и монтирани на тялото безжични комуникационни устройства, използвани от масовия потребител (30 MHz — 6 GHz), съгласно Директива 1999/5/ЕО на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (1), и по-специално член 5, параграф 3 от нея,
   като взе предвид становището на Комитета за оценка на съответствието и за надзор на пазара в областта на далекосъобщенията (TCAM), създаден съгласно член 13 от Директива 1999/5/ЕО,
   като има предвид, че:
   
               (1)
            
            
               Когато даден национален стандарт, транспониращ хармонизиран стандарт, позоваването на който е публикувано в Официален вестник на Европейския съюз, обхваща едно или повече от съществените изисквания, посочени в член 3 от Директива 1999/5/ЕО, за радионавигационното оборудване, конструирано в съответствие с този стандарт, се счита по презумпция, че отговаря на въпросните съществени изисквания.
            
         
               (2)
            
            
               През юли 2014 г. Франция подаде възражение по отношение на стандарт EN 50566:2013 относно изисквания за доказване на съответствието на радиочестотни полета от носими и монтирани на тялото безжични комуникационни устройства, използвани от масовия потребител (30 MHz — 6 GHz).
            
         
               (3)
            
            
               Франция счита, че този стандарт следва да бъде преразгледан, за да се вземат по-добре предвид условията за употреба на мобилните телефони и другите преносими устройства (като таблетите), и следователно да се посочат условията по отношение на разстоянието, от което трябва да бъде оценявана специфичната погълната мощност (СПМ) за тялото.
            
         
               (4)
            
            
               След като проучи стандарта EN 50566:2013 съвместно с представителите на Комитета за оценка на съответствието и за надзор на пазара в областта на далекосъобщенията (TCAM), Комисията стигна до заключение, че стандартът не съответства на съществените изисквания, посочени в член 3, параграф 1, буква а) от Директива 1999/5/ЕО. Член 3, параграф 1, буква а) от Директива 1999/5/ЕО се отнася до целите по отношение на изискванията за безопасност съгласно Директива 2006/95/ЕО на Европейския парламент и на Съвета (2). В точка 1, буква г) от приложение I към Директива 2006/95/ЕО се определя, че „електрическото съоръжение трябва да бъде проектирано и произведено по такъв начин, че да бъде гарантирана защитата от опасностите по точки 2 и 3 от настоящото приложение, при условие че съоръжението се използва по предназначение и се поддържа по подходящ начин“. В точка 2 от същото приложение се определя, че „в съответствие с точка 1 се вземат мерки с технически характер, които имат за цел:“„а) хората и домашните животни да бъдат защитени по подходящ начин срещу опасностите от нараняване и други вреди, които могат да бъдат предизвикани при пряк или непряк контакт“ и „в) хората, домашните животни и имуществото да бъдат защитени по подходящ начин от опасности от неелектрически характер, които са причинени от електрическите съоръжения и доказани от опита“.
            
         
               (5)
            
            
               Като се вземе предвид необходимостта от внасяне на подобрения в гореспоменатите аспекти на безопасността в стандарт EN 50566:2013 и докато бъде извършена подходяща преработка на този стандарт, публикуването в Официален вестник на Европейския съюз на позоваване на стандарт EN 50566:2013 следва да бъде придружено от подходящо предупреждение,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на стандарт EN 50566:2013 относно изисквания за доказване на съответствието на радиочестотни полета от носими и монтирани на тялото безжични комуникационни устройства, използвани от масовия потребител (30 MHz — 6 GHz), се публикува в Официален вестник на Европейския съюз с ограничението, определено в приложението.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 5 април 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 91, 7.4.1999 г., стр. 10.
   
      (2)  Директива 2006/95/ЕО на Европейския парламент и на Съвета от 12 декември 2006 г. за сближаване на законодателствата на държавите членки относно електрически съоръжения, предназначени за използване при някои ограничения на напрежението (ОВ L 374, 27.12.2006 г., стр. 10).
   
      ПРИЛОЖЕНИЕ
      
         Публикуване на позовавания на европейски хармонизирани стандарти съгласно Директива 1999/5/ЕО
      
      
                  ESO (1)
                  
               
               
                  Номер и наименование на стандарта
                  (и на документа за справка)
               
               
                  Първо публикуване в ОВ
               
               
                  Номер на заменения стандарт
               
               
                  Дата на прекратяване на презумпцията за съответствие на заменения стандарт
                  Бележка 1
               
               
                  Член от Директива 1999/5/ЕО
               
            
                  Cenelec
               
               
                  EN 50566:2013
                  Продуктов стандарт за доказване на съответствието на радиочестотни полета от носими и монтирани на тялото безжични комуникационни устройства, използвани от масовия потребител (30 MHz — 6 GHz)
               
               
                  12.10.2013 г.
               
               
                   
               
               
                   
               
               
                  Член 3, параграф 1, буква а)
               
            
                  Предупреждение: При прилагането на настоящата публикация се съблюдават определени условия, свързани с отстоянието, отразяващи практическата ежедневна употреба, за да се гарантира безопасната употреба на носими и монтирани на тялото безжични комуникационни устройства, използвани от масовия потребител (30 MHz — 6 GHz), за целите, свързани с безопасността, посочени в член 3, параграф 1, буква а) от Директива 1999/5/ЕО във връзка с приложение I към Директива 2006/95/ЕО. Например за измерванията относно специфичната погълната мощност за крайници (пределна стойност 4 W/kg) не може да се използва отстояние (устройството е в контакт с тях); за измерванията относно специфичната погълната мощност за главата и трупа (пределна стойност 2 W/kg) може да се използва отстояние от не повече от няколко милиметра.
               
            
                  Бележка 1:
               
               
                  Обикновено датата на прекратяване на презумпцията за съответствие съвпада с датата на отменяне („dow“), определена от Европейската организация за стандартизация, но потребителите на тези стандарти следва да имат предвид, че в някои изключителни случаи тези дати могат да не съвпадат.
               
            
         (1)  ЕОС: Европейска организация за стандартизация:
      
                   
               
               
                  CEN: Avenue Marnix 17, 1000, Bruxelles/Brussels, BELGIQUE/BELGIË, тел. +32 25500811; факс +32 25500819 (http://www.cen.eu)
               
            
                   
               
               
                  CENELEC: Avenue Marnix 17, 1000, Bruxelles/Brussels, BELGIQUE/BELGIË, тел. +32 25196871; факс: +32 25196919 (http://www.cenelec.eu)
               
            
                   
               
               
                  ETSI: 650, route des Lucioles, 06921 Sophia Antipolis, FRANCE, тел. +33 492944200; факс +33 493654716 (http://www.etsi.eu)